**Több termék is megbukott a Szupermenta kutyasampon tesztjén**

**Ismét egy különleges termékkört, a kutyasamponokat vizsgálta Szupermenta programjában a Nemzeti Élelmiszerlánc-biztonsági Hivatal (Nébih). A 24 tesztelt termékből összesen 4 készítmény nem tartalmazta a deklarált hatóanyag mennyiséget. Végül 2, a hazai nyilvántartásban is szereplő termékkel kapcsolatban figyelmeztette a gyártót a hatóság, az egyiknél a jelöléssel, a másiknál a jelöléssel és a hatóanyag-tartalommal is probléma volt. A Nébih kötelezte az érintett vállalkozásokat a hibák javítására.**

24 kutyasampont ellenőriztek a legújabb Szupermenta teszten a Nébih munkatársai. A termékek a [biocid, a gyógyhatású és az állatgyógyászati készítmények](http://szupermenta.hu/allatgyogyaszati-termekek-biocid-gyogyhatasu-allatgyogyaszati-keszitmeny-apoloszer-ezt-mar-a-kutya-se-erti-de-mi-elaruljuk-mi-a-kulonbseg/) kategóriájából kerültek ki. A minták többségét, összesen 19-et hazai kiskereskedőknél vették le a szakemberek, míg további 5 termék – online rendeléssel – külföldről érkezett. Utóbbi csoportnál érdemes tudni, hogy ezek a készítmények nem rendelkeznek Magyarországon a forgalmazáshoz szükséges engedéllyel. Külföldi webshopokból azonban bárki számára elérhetőek, így mindenképp érdemes vizsgálni, hogy mennyire megbízhatóak.

A Nébih laboratóriumi szakemberei, a hatóanyag-tartalom mellett, szúrópróbaszerűen ellenőrizték a kutyasamponok bakteriológiai tisztaságát, pH értékét, valamint sűrűségét is, és szerencsére mindent rendben találtak. Nem úgy a legfontosabb paraméter, azaz a hatóanyag-tartalom esetében. A Magyarországon engedéllyel rendelkező készítmények közül 1 termék a dokumentációban jelölthöz képest kevesebb hatóanyagot tartalmazott. Ugyanennél a készítménynél, valamint egy biocid kutyasamponnál probléma volt az is, hogy a magyar nyelvű információkat csak a termék felbontásával ismerhették meg a vásárlók. Mindezek miatt a Nébih figyelmeztette az érintett vállalkozásokat és előírta számukra a hibák kijavítását.

Szintén fontos tapasztalat, hogy az interneten vásárolt, hazánkban nem engedélyezett 5 állatgyógyászati készítményből 3 termékben volt kevesebb a hatóanyag a csomagoláson ígért mennyiséghez képest. Ezekkel a kutyasamponokkal szemben nem tud eljárni a hatóság, de ez az eredmény is alátámasztja, hogy a Magyarországon nem engedélyezett készítmények használata kockázatos, így vásárlásuk nem javasolt.

A Szupermenta termékteszt kedveltségi vizsgálata ezúttal rendhagyó módon zajlott. A gyógyhatású készítményeket csak egy, a klasszikus vásárlói szempontok mentén összeállított kérdőív segítségével értékelték a résztvevők, a tapasztalatokról [*itt*](http://szupermenta.hu/a-legkedveltebb-kutyasamponok/) olvashatnak. Emellett a megvizsgált 6, bolha- és kullancsriasztó hatású biocid terméket a dobozon feltüntetett információk, a használati utasítás, a fizikai jellemzők, valamint az illat értékelésével rangsorolták a tesztelők.

A bolha- és kullancsriasztó kutyasamponok versenyében első helyen a *Happy Pet Guard Bolha- és kullancsriasztó sampon* végzett. Második lett a *Preventol Duo Bolha- és kullancsriasztó sampon*, míg harmadikként a *Dolly Natural Bolha- és kullancsriasztó sampon* végzett.

További információk, érdekességek és a részletes vizsgálati eredmények elérhetők a Nébih Szupermenta termékteszt oldalán: <http://szupermenta.hu/kutyasamponokat-teszteltunk/>

2019. május 9.

 Nemzeti Élelmiszerlánc-biztonsági Hivatal